Folketing
1998-02-06

Jeg synes, det er uacceptabelt, at der er organisationer i dette land, som blokerer for deltidsjob, og det skal siges herfra i dag, at det er uacceptabelt. Der må skabes mulighed for, at når der er enighed mellem arbejdstager og arbejdsgiver, kan disse deltidsproblemer løses på en sådan måde, at børnefamilierne kan fungere optimalt. Det er også i virksomhedernes interesse. Så vil jeg sige, at Venstre ønsker fuld valgfrihed, når det gælder børnepasning. Vi er glade for det lille skridt, der er taget i den retning i de sociale love, men vi ønsker primært, at forældrene får mulighed for at modtage disse ca. 85 pct. af de kommunale udgifter skattefrit for selv at kunne passe deres børn i en længere periode. Vi ved fra alle undersøgelser, at omkring 50 pct. af alle børnefamilier har dette ønske, og en sådan ordning vil give denne mulighed for de forældre, som jeg synes, vi og samfundet har svigtet. Vi mener ikke, det frie valg skal være tvungent, for vi mener også, at dagtilbudene skal gøres bedre og mere fleksible.